和答劉習之見贈
作者：王文孫
朝代：宋

paragraphs: 先天奧學果何傳，造化機緘存闔闢。
精微惝恍入神範，天地謂可俄而測。
粵從二畫抉秘藴，乾元庶物因首出。
陽推陰蕩六子成，致用坎離爲月日。
天人相與妙難詰，斯道豈容秦火息。
九家分派流愈遠，緯讖紛紛非所及。
韋編三絕繫聖經，微言尚切明作述。
我生苦晚心好古，謾索圖書考龜策。
浩如烟海無津涯，自哂蓬心窺至賾。
衆言淆亂折以理，是非安敢决諸臆。
吉凶前定信可推，人事堪憐空役役。
優游姑樂環中趣，默參經世用皇極。
較量得失心自知，議論無用形於筆。
觀君氣宇元靜定，何慮不優入聖閾。
不鄙謂予可相友，願鑿渾沌以報德。